**ΤΟΠΟΘΕΤΗΣΗ**

**ΤΟΥ ΠΡΟΕΔΡΟΥ ΤΟΥ ΣΦΕΕ κ. ΠΑΣΧΑΛΗ ΑΠΟΣΤΟΛΙΔΗ**

**ΣΤΟ ATHENS BIOTECHNOLOGY CONFERENCE**

*Πέμπτη, 3 Δεκεμβρίου 2015*

Κυρίες και κύριοι

Η σημερινή συνάντηση και όσα θα πούνε οι διακεκριμένοι ομιλητές, - πραγματικά το πιστεύω-, δεν απευθύνεται μόνο σε ειδικούς.

Στην ουσία αναφέρεται στο κοινωνικό σύνολο.

**Γιατί η βιοτεχνολογία είναι συνώνυμο της προόδου.**

**Της καινοτομίας που αλλάζει τα δεδομένα για την ανθρώπινη ζωή.**

Γι αυτό η ανάγκη να συνδεθεί λειτουργικά με το σύστημα Υγείας, να το υποστηρίξει και να υποστηριχθεί από αυτό, είναι πλέον καιρός να γίνει αντιληπτή και από την Πολιτεία.

Ώστε να συντονιστούμε όλοι για να πετύχουμε τον κοινό μας στόχο.

Περισσότεροι άνθρωποι να θεραπεύονται, να ζούνε με καλύτερη ποιότητα ζωής σε σοβαρές παθήσεις, να έχουν πρόσβαση, ισότιμη πρόσβαση, στις πιο ελπιδοφόρες θεραπευτικές επιλογές.

Ο ΣΦΕΕ σε αυτό το στόχο επικεντρώνει τις ενέργειές του.

Εκτιμούμε ότι αν επιτέλους ξεκινήσουμε από κάπου, γίνουν τα αυτονόητα βήματα σε πεδίο το οποίο δεν επηρεάζεται από το ασφυκτικό δημοσιονομικό πλαίσιο, μπορεί να «γυρίσει το κλειδί της μηχανής».

Δημιουργώντας ένα σταθερό, αξιόπιστο και προβλέψιμο περιβάλλον, χωρίς εκπλήξεις και αιφνίδιες μονομερείς αποφάσεις όπως η πρόσφατη επιβολή επιπλέον clawback στη νοσοκομειακή δαπάνη, το οποίο και ενθαρρύνει τις επενδύσεις και την ανάπτυξη.

**Να γίνει αντιληπτό στην πράξη ότι ο κοινωνικός, οικονομικός και πολιτικός στόχος ενός βιώσιμου συστήματος υγείας απαιτεί την αλλαγή της νοοτροπίας απέναντι στην καινοτομία και όσους επενδύουν σε αυτή.**

**Οτιδήποτε άλλο ανακυκλώνει τα αδιέξοδα.**

**Μπλοκάρει τις αναπτυξιακές δυνατότητες του δυναμικού εγχώριου φαρμακευτικού κλάδου.**

**Αποθαρρύνει τις πολυεθνικές εταιρίες από μεγάλες επενδύσεις στον Τομέα της Υγείας, στον οποίο και μόνο με το επιστημονικό δυναμικό που διαθέτει η χώρα, μπορούμε να είμαστε «πραγματικά καλοί», σοβαρά ανταγωνιστικοί.**

**Στερεί- και αυτό είναι το σημαντικότερο- από τους ασθενείς, θεραπευτικές δυνατότητες που αν μη τι άλλο είναι ύψιστο ανθρώπινο και μείζον κοινωνικό δικαίωμα το να έχουν πρόσβαση σε αυτές.**

Το στοιχειώδες για αυτή την αλλαγή είναι η αλλαγή του νομικού και θεσμικού πλαισίου που διέπει και επηρεάζει **τις κλινικές μελέτες.**

Την ίδια στιγμή που οι φαρμακευτικές εταιρίες προχωράνε με τεράστιες επενδύσεις την επανάσταση της βιοτεχνολογίας μία ιδιαιτέρως δύσκολη, χρονοβόρα και ακριβή υπόθεση, η Ελλάδα μπορεί να παρακολουθήσει αυτή την εξέλιξη, αν αποφασίσει να κάνει βασικές διορθωτικές κινήσεις:

* Στις διαδικασίες έγκρισης που σήμερα δεν τηρούν το χρονοδιάγραμμα που προβλέπεται από την Κοινοτική και Εθνική νομοθεσία
* Στο φορολογικό καθεστώς, το οποίο ασταθές, απρόβλεπτο και χωρίς κίνητρα αποθαρρύνει νέα αναπτυξιακά σχέδια της φαρμακοβιομηχανίας
* Στις υπάρχουσες υποδομές, οι οποίες θα μπορούσαν να μεταμορφωθούν σε «εργαστήρια γνώσης»

Για να διευκολύνουμε αυτή τη μετάβαση, ο ΣΦΕΕ βρίσκεται σε συνεχή επαφή με την Πολιτεία, έχει προτείνει «οδικό χάρτη» με σκοπό να τριπλασιάσουν τις κλινικές μελέτες μέχρι το 2017.

Δίνοντας έμφαση:

* στη δημιουργία θέσης συντονιστή Κλινικής Έρευνας στο Υπουργείο Υγείας, αποκλειστικής και μόνιμης απασχόλησης
* στην επικοινωνία με όλους τους εμπλεκόμενους φορείς και
* στα φορολογικά κινήτρα, ώστε η Ελλάδα να είναι σταθερά στο καθεστώς της «προτιμώμενης χώρας». Το οποίο σε μεγέθη πραγματικής οικονομίας μεταφράζεται σε σημαντικά οφέλη αν αναλογιστεί κανείς ότι με κάθε νέα κλινική έρευνα «εισάγονται» στην Ελλάδα πάνω από 250.000 ευρώ. Και αν λάβουμε υπόψη μας τους κατάλληλους δημοσιονομικούς πολλαπλασιαστές, μπορούμε να εκτιμήσουμε ότι για κάθε νέα έρευνα προκαλείται αύξηση του ΑΕΠ περίπου κατά 500.000 ευρώ.

Όμως....

ούτως ή άλλως η θεώρηση για το πως οργανώνεται η στρατηγική προς ένα βιώσιμο σύστημα Υγείας πρέπει να αλλάξει.

Για εμάς είναι σαφές ότι εξορθολογισμός δεν σημαίνει τυφλή περικοπή της φαρμακευτικής δαπάνης, αλλά συνολικότερος έλεγχος των δαπανών του συστήματος και της κατανομής των πόρων.

Όπως είναι αυτονόητο ότι για να διασφαλίζεται η ισότιμη πρόσβαση των ασθενών στο φάρμακο...

Για να είναι σε θέση το σύστημα υγείας να παρέχει τα προιόντα της επανάστασης που εξελίσσεται στη βιοτεχνολογία...

 **η Πολιτεία πρέπει να λαμβάνει υπόψη της και τις ιδιαιτερότητες της Φαρμακευτικής επένδυσης.**

**Όπως και ο Κλάδος του Φαρμάκου προτάσσει – και το έχει αποδείξει στις δύσκολες στιγμές- το γεγονός ότι διαχειρίζεται ένα πολύτιμο κοινωνικό αγαθό.**

Κυρίες και κύριοι,

Η καινοτομία και οι συνεργασίες ώστε αυτή να μην ωφελεί τους λίγους, αλλά ειδικά στην Υγεία εκείνους που την χρειάζονται, είναι apriori η μοναδική επιλογή προόδου.

**Η βιοτεχνολογία σήμερα είναι η ναυαρχίδα των εξελίξεων, η κατεύθυνση από την οποία περιμένουμε «καλά νέα».**

Ο ΣΦΕΕ είναι έτοιμος να υποστηρίξει την Πολιτεία με πράξεις, με τεχνογνωσία, με νέες προτάσεις ώστε μαζί να μπορέσουμε να κάνουμε αυτά τα «καλά νέα», πραγματικές παροχές υγείας. Έμπρακτα δικαιώματα των ασθενών, επαρκή υποστήριξη των ερευνητών, σε ένα βιώσιμο σύστημα υγείας.

Που δεν θεραπεύει μόνο ασθένειες, αλλά και κοινωνικές ανισότητες.

Σας ευχαριστώ